नवंबर का आख़िरी शुक्रवार (28 नवंबर) को तीन फ़िल्में थिएटर्स में पहुंचीं- ‘उंगली’, ‘ज़िद’ और ‘ज़ेड प्लस’। ‘उंगली’ धर्मा प्रोडक्शंस की फ़िल्म है, जिसे रेंजिल डिसिल्वा ने डायरेक्ट किया। सोशल एक्टिविज़्म पर आधारित इस फ़िल्म में इमरान हाशमी, कंगना राणावत और रणदीप हुड्डा जैसे मशहूर कलाकार मुख्य भूमिकाओं में हैं, जबकि संजय दत्त ने फ़िल्म में पुलिस अफ़सर का रोल निभाया। इस स्टार कास्ट के बावजूद ‘उंगली’ ने रिलीज़ के दिन महज़ 3.6 करोड़ इकट्ठा किए। शनिवार को फ़िल्म के कलेक्शंस में मामूली बढ़त हुई, और 4 करोड़ जमा किए। रविवार को भी बढ़त जारी रही, और उंगली 4.60 करोड़ का बिजनेस करने में क़ामयाब रही। फ़िल्म का ओपनिंग वीकेंड लगभग 12 करोड़ का रहा, जो फ़िल्म की स्टार कास्ट को देखते हुए बेहद कम है।